RO Jurnalul Oficial al Uniunii Europene C 257/16

Publicarea unei cereri de înregistrare în temeiul articolului 50 alineatul (2) litera (a) din Regulamentul (UE) nr. 1151/2012 al Parlamentului European și al Consiliului privind sistemele din domeniul calității produselor agricole și alimentare

(2016/C 257/11)

Prezenta publicare conferă dreptul de opoziție la cererea de înregistrare în temeiul articolului 51 din Regulamentul (UE) nr. 1151/2012 al Parlamentului European și al Consiliului (1).

DOCUMENT UNIC

„VALE OF EVESHAM ASPARAGUS”

Nr. UE: PGI-GB-02108 – 21.1.2016

DOP ( ) IGP ( X )

1. Denumirea

„Vale of Evesham Asparagus”

2. Statul membru sau țara terță

Regatul Unit

3. Descrierea produsului agricol sau alimentar

3.1. Tipul de produs

Clasa 1.6. Fructe, legume și cereale, în stare proaspătă sau prelucrate

3.2. Descrierea produsului căruia i se aplică denumirea de la punctul 1

„Vale of Evesham Asparagus” este denumirea dată sparanghelului verde care a fost cultivat în aria geografică delimitată. „Vale of Evesham Asparagus” este produs numai între lunile aprilie și iulie.

Culoarea „Vale of Evesham Asparagus” poate varia de la verde deschis la verde închis, cu vârfuri violet în funcție de viteza de creștere și de temperaturile pe timp de noapte.

Forma poate varia, în funcție de soi, în moduri foarte subtile. Formele tipice sunt cele de lăstar lung și subțire, diametrul la mijlocul firului de sparanghel variind între 8 mm și 24 mm. Lungimea maximă la recoltare este de 22 cm. Gustul sparanghelului crud seamănă cu cel al mazării proaspete, sparanghelul fiind fraged și crocant. Sparanghelul gătit capătă un gust plin și delicat de anghinare și de nucă și o aromă ușoară de iarbă și de mazăre proaspătă, care poate varia în funcție de temperatura din momentul recoltării.

„Vale of Evesham Asparagus” este vândut fie într-un mănunchi prins cu elastic, fie într-un pachet ambalat pe flux, fie într-un manșon din plastic pentru supermarketuri, precum și pur și simplu în mănunchiuri pentru magazinele de desfacere ale fermelor. Produsul trebuie să îndeplinească criteriile de calitate din caietul de sarcini al „Evesham Asparagus”, prezentate în cele ce urmează:

Dimensiuni

Produsul se separă în mănunchiuri tăiate manual în mod uniform, cu o lungime între 15 și 22 cm. Diametrul lăstarilor din cadrul unui mănunchi trebuie să se înscrie într-un interval de 4 mm, astfel: 4-8, 8-12, 12-16, 16-20, 20-24 mm, măsurați la mijlocul lăstarului.

Atribute calitative

Lăstarii trebuie să fie curați, proaspeți și întregi, fără semne de degradare, dăunători vii sau vreo boală progresivă.

Curbura trebuie să fie minimă și produsele orientate spre interiorul produsului finit, pentru a prezenta un aspect uniform. Lăstarii al căror vârf are o curbură extremă de peste 70 de grade nu ar trebui folosiți; de asemenea, ar trebui evitați cei care au o curbură ce pornește de la jumătatea lăstarului. Vârfurile lăstarilor ar trebui să fie închise, prezența semințelor fiind minimă.

3.3. Hrană pentru animale (doar în cazul produselor de origine animală) și materii prime (doar în cazul produselor prelucrate)

—

3.4. Etape specifice ale producției care trebuie să se desfășoare în aria geografică delimitată

Cultura trebuie realizată în zona Văii Evesham („Vale of Evesham”) definită în caietul de sarcini al produsului.

3.5. Norme specifice privind felierea, răzuirea, ambalarea etc. ale produsului la care se referă denumirea înregistrată

Pentru vânzare, „Vale of Evesham Asparagus” se clasifică în funcție de diametru și de lungime.

Produsul trebuie apoi ambalat fie ca mănunchi prins cu elastic, fie într-un pachet ambalat pe flux, fie într-un manșon din plastic pentru supermarketuri sau pur și simplu în mănunchiuri pentru magazinele de desfacere ale fermelor.

Produsul trebuie legat în mănunchiuri cu o variație de diametru de 4 mm și trebuie să îndeplinească criteriile de calitate din caietul de sarcini al „Evesham Asparagus”.

3.6. Norme specifice privind etichetarea produsului la care se referă denumirea înregistrată

Logoul IGP trebuie să figureze pe toate etichetele în același câmp vizual ca denumirea protejată.

Logoul IGP trebuie să fie în „formatul” corect și să aibă un diametru de cel puțin 15 mm.

Ambalajele și toate materialele de la punctul de vânzare trebuie să fie marcate cu numărul de certificare al producătorului, emis de organismul de control.

4. Delimitarea concisă a ariei geografice

Aria geografică este delimitată de granițele zonelor districtuale Malvern Hills, Wychavon și Stratford upon Avon.

5. Legătura cu aria geografică

Gustul și textura „Vale of Evesham Asparagus” sunt determinate în primul rând de condițiile de cultivare și de mediul edafic din Valea Evesham, precum și de cunoștințele și experiența privind cele mai bune modalități de cultivare a produsului. Valea Evesham are o lungă istorie de cultivare a sparanghelului, produsul fiind înconjurat de o bogată tradiție. Valea Evesham este renumită pentru producția de sparanghel de cea mai înaltă calitate.

Microclimatul din Valea Evesham și tipurile predominante de sol sunt factori esențiali pentru asigurarea calității produsului. Sparanghelul cultivat în aria geografică este definit de câmpurile unice cu sol nisipos profund care provin din gresia devoniană subiacentă din bazinele hidrografice ale râurilor Severn (Worcestershire) și Avon (Worcestershire și Warwickshire). Solul nisipos este bine drenat și se încălzește rapid la temperaturile din primăvară.

Gustul „Vale of Evesham Asparagus” este dat de metaboliți primari produși direct în urma fotosintezei, de exemplu zaharuri, și de metaboliți secundari, produși de plantă ca reacție la condițiile de mediu și, deseori, ca reacție la stresul suferit de plantă. Microclimatul și mediul edafic în care sunt plantate grifele au, așadar, o importanță crucială pentru dezvoltarea gustului produsului.

Valea Evesham oferă o climă temperată, cu veri calde și uscate care favorizează fotosinteza în cursul perioadei în care planta este sub formă de ferigă și permite plantei să rămână verde până la începutul toamnei. Faptul că planta rămâne verde până târziu înseamnă că mugurii au o perioadă lungă în care se pot forma, ceea ce dă naștere gamei de dimensiuni ale lăstarilor care este caracteristică sparanghelului din Valea Evesham; de asemenea, ea oferă sistemului radicular o mare cantitate de carbohidrați, ceea ce duce la obținerea gustului dulce de mazăre al sparanghelului din anul următor. Media precipitațiilor în regiune este de 700 mm, precipitațiile fiind bine distribuite de-a lungul anului și eliminând nevoia de irigare în perioada în care planta este sub formă de ferigă (iulie-octombrie). Vara, temperaturile sunt cuprinse între 15 și 30 °C. Primăvara se produce o creștere treptată a temperaturii din sol, care întrerupe blând hibernarea grifelor și determină debutul sezonului la începutul lunii aprilie. Temperaturile din timpul sezonului variază în cadrul unui interval amplu și această variație de temperatură se combină cu caracteristicile solului pentru a da un nivel de stres moderat care promovează gustul clasic al „Vale of Evesham Asparagus”.

Solurile nisipoase ale câmpurilor pe care crește „Vale of Evesham asparagus” oferă o adâncime suficientă pentru ca grifele să își dezvolte sisteme radiculare de profunzime cu ajutorul cărora să stocheze zaharurile produse în timpul verii. Acest lucru promovează sănătatea grifelor și conferă o dulceață suplimentară lăstarilor. Grifele se încălzesc bine primăvara, permițând un debut timpuriu al sezonului. Fracțiunea de nisip se încălzește cu un profil termic clar definit prin sol, care modifică rata de creștere a lăstarului pe când acesta răsare din profilul solului. Toate acestea contribuie la producerea de metaboliți secundari (inclusiv balanța de antocieni), care îi conferă sparanghelului din Valea Evesham gustul său tipic.

Natura reactivă a solului face ca temperaturile solului să reacționeze rapid la schimbările de temperatură pe timp de zi și de noapte și produc încă un stres ușor asupra grifelor în primăvară, ceea ce ajută la dezvoltarea gustului și promovează caracterul distinctiv „Vale of Evesham”. Absența unei fracțiuni de argilă semnificative înseamnă că solul opune o rezistență mecanică mai mică lăstarilor și permite o mișcare relativ liberă a lăstarilor care răsar prin sol. Acest fapt conferă lăstarilor un diametru relativ uniform și o textură fermă, dar delicată.

Combinația unică dintre sol și microclimat dă naștere unor lăstari care cresc rapid, precum și gustului și texturii care sunt caracteristice pentru „Vale of Evesham Asparagus”, Câmpurile sunt cultivate prin rotație, dar în general nu pot fi replantate cu sparanghel timp de circa 30 de ani, din cauza riscului de boală acumulat în sol. Cele mai bune câmpuri pentru sparanghel nu prezintă pietre, deoarece lipsa acestora permite creșterea nestingherită a lăstarilor de sparanghel prin sol până la suprafață. Acest lucru este important, întrucât prezența prea multor pietre ar afecta calitatea lăstarilor. Selectarea locului de cultivare este foarte importantă și, din aceste motive, nu orice câmp va fi adecvat pentru producția de sparanghel. De asemenea, este important ca cultivatorii să țină seama de considerentele de mediu și să selecteze numai câmpurile care prezintă un aspect corect ce nu încurajează eroziunea solului în cursurile de apă. Pentru un aspect optim, câmpurile trebuie să fie în general ușor înclinate. Nu întâmplător plantațiile de sparanghel sunt situate în aceste zone de bazine hidrografice care se potrivesc cel mai bine producției de sparanghel.

Pentru a obține cele mai bune rezultate, cultivatorul, utilizând experiența sa cu privire la fiecare plantație, trebuie să decidă mereu cu grijă momentul în care să pulverizeze și să usuce ferigile din anul precedent și când să pregătească straturile pentru următorul sezon de recoltă. Este important ca solul să fie suficient de uscat pentru a suporta greutatea tractorului, astfel încât compactarea rădăcinilor să fie minimă. Un sol umed care este cultivat cu sparanghel prezintă un drenaj insuficient și se va compacta foarte rapid în urma ploilor ulterioare și atunci când se merge pe el în timpul recoltării. De asemenea, cultivatorul trebuie să înțeleagă riscul expunerii la vânt pentru anumite soiuri la care planta nu este suficient de puternică pentru a rămâne în poziție verticală în perioada de fotosinteză de după recoltare. Soiurile cu un conținut scăzut de lignină nu trebuie cultivate în zone cu vânt puternic, deoarece vor fi culcate la pământ în perioada în care se dezvoltă forma de ferigă a plantei și nu vor produce suficienți carbohidrați în sistemul radicular pentru a menține o producție economică în anul următor.

La începutul fiecărui sezon de recoltă, toți cei care participă la recoltare sunt instruiți în tehnica tăierii sparanghelului. Se folosește un cuțit zimțat scurt, în primul rând pentru a măsura înălțimea corectă a lăstarului și, în al doilea rând, pentru a permite o mișcare de împingere-tragere în vederea tăierii rapide a lăstarului puțin sub nivelul solului fără a împinge lăstarul în sol. Lăstarii sunt apoi puși în tăvi, vârf la vârf, pentru a se evita contaminarea părții comestibile a legumei cu solul.

În sezon, cultivatorul trebuie să își folosească cunoștințele practice pentru stabili când trebuie recoltată fiecare plantație. În perioadele răcoroase când temperatura solului se situează în jurul a 10 grade Celsius, producția este lentă și cei care recoltează trebuie trimiși pe câmp din două în două zile pentru a tăia lăstarii la lungimea corectă de producție. Cu toate acestea, dacă temperatura solului crește la peste 14 grade Celsius și apoi se produce un val de căldură, cultivatorii trebuie să verifice plantațiile de recoltat cât mai rapid posibil, uneori chiar de două ori pe zi, dacă este necesar.

Valea Evesham este renumită pentru producția acestei legume „de lux” – sparanghelul sau „gras”-ul, cum este cunoscut la nivel local. Evesham este singurul oraș din Regatul Unit care are o plantație de sparanghel pe teritoriul său, iar importanța acestei culturi pentru istoria culturală și economică a Văii Evesham este de așa natură încât a luat naștere un eveniment major care celebrează această legumă majestuoasă și care atrage mii de vizitatori din toate colțurile lumii. Festivalul respectiv este organizat în regiune pentru a promova atât această cultură, cât și o întreprindere de interes comunitar din care fac parte toți solicitanții, cu unicul scop de a promova sparanghelul în zonă. Festivalul Sparanghelului debutează în ziua Sfântului Gheorghe și include o așa-numită Cursă a Sparanghelului care se desfășoară în întreaga vale.

În Bretforton, un han vechi de 650 de ani numit „Fleece Inn” desfășoară anual o „licitație a sparanghelului”, care se organizează de cel puțin 35 de ani. Cei mai frumoși lăstari de pe plan local, numiți și „buds of gras”, sunt legați cu grijă, folosind fâșii de salcie, în mănunchiuri tradiționale și sunt licitați sau trași la sorți în beneficiul fanfarei din Bretforton („Bretforton Silver Band”). Prețul cel mai mare plătit vreodată pentru un mănunchi a fost de 750 de lire sterline, de către barul „Round of Gras” din Badsey, care susține că este unicul bar din lume numit după un mănunchi de sparanghel. Există multe alte evenimente legate de sparanghel care au loc în fiecare an în întreaga vale, între 23 aprilie și 21 iunie (perioada de recoltă), oferind posibilitatea de a gusta, de a cumpăra, de a găti și de a învăța despre una dintre cel mai căutate delicatese naționale.

Cultivarea sparanghelului în Valea Evesham este o tradiție a cărei istorie îndelungată datează încă din 1768, când Arthur Young, secretarul de atunci al Consiliului de Agricultură (Board of Agriculture), a vizitat orașul. În cartea sa „A Six Months Tour of the North of England” („Un tur de șase luni în nordul Angliei”), publicată în 1771, el ne spune că sparanghelul era transportat de la Evesham către Bath și Bristol pentru a fi vândut. O scrisoare din partea unui scriitor din Evesham, adresată ziarului „Morning Chronicle” și datată 30 august 1782, menționează de asemenea trimiterea sparanghelului din oraș către Bath și Bristol.

În „General View of the Agriculture of the County of Worcester” („O privire generală asupra agriculturii din Comitatul Worcester”, 1813), W. Pitt menționează faptul că a văzut mai multe fâșii de sparanghel pe câmpuri. (În acest context, o „fâșie” înseamnă o bucată mare de teren plat). În 1830, Societatea Horticolă Regală (Royal Horticultural Society) i-a acordat o medalie lui Anthony New pentru frumoasele lui specimene de sparanghel prezentate cu ocazia expozițiilor organizate de „Vale of Evesham Society” în anul respectiv și în cel precedent. [A se vedea „A History of Worcs Agriculture” („O istorie a agriculturii din Worcester”) de Gaut, pagina 294].

Odată cu creșterea rapidă, în ultimul sfert al secolului al XIX-lea, a industriei de grădinărit în scopul desfacerii pe piață, suprafața cultivată cu sparanghel în Valea Evesham a crescut. „The L.B.G. Story” [„Povestea L.B.G.”, Littleton & Badsey Growers Ltd) de C. A. Binyon ne povestește despre asocierea istorică a Văii Evesham cu producția de sparanghel. Începând din 1925 și până în 1981 a existat Asociația cultivatorilor de sparanghel din Valea Evesham (Vale of Evesham Asparagus Growers Association), cu scopul de a promova producția de sparanghel în regiune.

Există o serie de dovezi anecdotice și fotografice în sprijinul istoricului producției de sparanghel în această zonă, care sunt puse la dispoziție de Societatea din Badsey (Badsey Society) (www.badsey.org.uk).

Trimitere la publicarea caietului de sarcini

[articolul 6 alineatul (1) al doilea paragraf din prezentul regulament]

https://www.gov.uk/government/publications/protected-food-name-vale-of-evesham-asparagus-pgi

(1) JO L 343, 14.12.2012, p. 1.